钦定古今图书集成/明伦汇编/官常典/第632卷 > 苏章
## 钦定古今图书集成/明伦汇编/官常典/第632卷 > 苏章

按《后汉书》本传，“章字孺文，扶风平陵人也。少博学，能
属文。安帝时，举贤良方正，对策高第。为议郎。数陈得
失，其言甚直。出为武原令。时岁饥，辄开仓廪，活三千
馀户。顺帝时，迁冀州刺史。故人为清河太守，章行部
案其奸臧，乃请太守，为设酒肴，陈平生之好，甚欢。太
守喜曰：‘人皆有一天，我独有二天’！章曰：‘今夕苏孺文
与故人饮者，私恩也；明日冀州刺史案事者，公法也’。”
遂举正其罪。州境知章无私，望风畏肃。换为并州刺史。以摧折权豪，忤旨坐免。隐身乡里，不交当世。后征
为河南尹，不就。时天下日敝，民多悲苦，论者举章有
干国才，朝廷不能复用。卒于家。